Beperkingsbevel van halfmiljard teen Eskom-subkontrakteurs(Argieffoto: Steve Buissinne/pixabay) Die hooggeregshof in Johannesburg het ŉ beperkingsbevel van meer as ŉ halfmiljard rand teen beweerde korrupte subkontrakteurs van Eskom toegestaan. Dié bevel is Donderdag deur die Nasionale Vervolgingsgesag (NVG) se batebeslagleggingseenheid (AFU) teen ses beskuldigdes en 14 ander partye uitgevoer. Mohammed Essop Mooidheen en Vernon Pillay, oudwerkers van ABB Suid-Afrika (ZAABB), hul vroue, Raeesa Mooidheen en Aradhna Pillay, asook die Eskom-subkontrakteurs Impulse International en Indiwize Construction, staan tereg op onder andere aanklagte van korrupsie, bedrog, en geldwassery. Die betrokkenes het glo tussen 2016 en 2017 kontrakte tussen ZAABB, ŉ subkontrakteur van Eskom, en Impulse International gesluit wat onregmatig was. Die kontrakpryse was boonop ook opgeblaas. Sindisiwe Seboka, woordvoerder van die NVG se ondersoekdirektoraat (OD), sê ZAABB het in 2015 ŉ kontrak met Eskom aangegaan om beheer- en instrumentasiestelsels by eenhede een tot ses by die Kusile-kragsentrale te installeer. Die waarde van die kontrak was R2,2 miljard. Kort nadat die kontrak toegestaan is, het werkers van ZAABB, Thabo Mokwena van die Leago-groep en Matshela Koko van Eskom glo saamgespan om self by dié kontrakte te baat. “Die beweerde verhouding tussen Mokwena en Koko het versuur en Impulse International is eerder by die plan betrek,” sê Seboka. Koketso, Koko se stiefdogter, is as aandeelhouer van Impulse International aangestel en het vanaf 31 Maart 2016 tot 6 Oktober 2016 as direkteur gedien. Mohammed en Vernon het in daardie stadium senior posisies by ZAABB beklee en dit glo gebruik om Impulse International te bevoordeel. “Mohammed Mooidheen en Vernon Pillay het albei ŉ rol gespeel in die goedkeuringsbesluite en die manipulasie van verkryging- en bestuursprosesse tot voordeel van Impulse International en die betaling van buitensporige tariewe,” sê Seboka. “In ruil vir die gunste wat die ZAABB-werknemers gelewer het, het Mohammed en sy vrou, Raeesa, en Vernon en sy vrou, Aradhna, vergoeding van Impulse International gekry wat deur Indiwize Construction gewas is. Die vergoeding was onder meer in die vorm van geld en voertuie. Die voertuie is in Raeesa en Aradhna se name geregistreer om die opbrengs van die misdade waarvan hulle beskuldig word – naamlik korrupsie, geldwassery en bedrog – te versteek.” Pragasan Pather, wat sedertdien oorlede is, was ŉ direkteur van Indiwize Construction sowel as Impulse International, en dit het beteken die geld kon glo tussen die twee maatskappye gewas word. Die staat voer aan dat die beskuldigdes voordele ten bedrae van R583 miljoen ontvang het. Boonop is nog R24 miljoen glo na ander werknemers van Impulse International herlei. Die kurator in die saak het vandeesweek ook verskeie eiendomme van die beskuldigdes in Gauteng en KwaZulu-Natal bevries. Volgens Seboka vorm die saak deel van ŉ breër ondersoek na korrupsie by Eskom. Die Valke staan ook die ondersoek by. Die Valke het verlede jaar reeds R2,5 miljard van ABB verhaal. Die geld is aan die misdaadbateherwinningsrekening betaal en word deur die nasionale tesourie bestuur. Die saak sal na verwagting op 9 Mei weer in die Palm Ridge-streekhof voortgesit word.